b'\n_START_ARTICLE_\nKolumbijos chemijos gamyklos sprogimo apgavyst\xc4\x97\n_START_PARAGRAPH_\nKolumbijos chemijos gamyklos sprogimo apgavyst\xc4\x97 \xc4\xafvyko 2014\xc2\xa0m. rugs\xc4\x97jo 11 d. JAV Luizianos valstijos Sentervilio mieste. T\xc4\x85 dien\xc4\x85 vietos gyventojai SMS \xc5\xbeinut\xc4\x97mis ir socialiniai tinklais gavo prane\xc5\xa1imus apie sprogim\xc4\x85 miesto chemijos gamykloje. Kai kuriuose prane\xc5\xa1imuose \xc5\xa1\xc4\xaf sprogim\xc4\x85 prisi\xc4\x97m\xc4\x97 Islamo valstyb\xc4\x97. Tuo tarpu patikrinus informacij\xc4\x85 vietin\xc4\x97 vald\xc5\xbeia paskelb\xc4\x97, kad joks sprogimas ne\xc4\xafvyko, o visa tai yra apgavyst\xc4\x97.\n_START_SECTION_\n\xc5\xbdinios skleidimas\n_START_PARAGRAPH_\n\xc5\xa0ie melagingi prane\xc5\xa1imai buvo paskelbti SMS \xc5\xbeinut\xc4\x97mis. Twitter socialiniame tinkle pirmoji \xc5\xbeinia buvo paskelbta vietinio laikra\xc5\xa1\xc4\x8dio \xe2\x80\x9eThe Times-Picayune\xe2\x80\x9c, o kiti vartotojai paskelb\xc4\x97 \xc5\xa1i\xc4\x85 \xc5\xbeinut\xc4\x99 su \xc5\xbeyma #ColumbianChemicals. V\xc4\x97lesni tyrimai i\xc5\xa1ai\xc5\xa1kino, kad dauguma \xc5\xa1i\xc5\xb3 Twitter vartotoj\xc5\xb3 buvo valdomi botai._NEWLINE_Vikipedijoje i\xc5\xa1 karto buvo sukurtas puslapis apie tariamus sprogimus. \xc5\xa0\xc4\xaf straipsn\xc4\xaf suk\xc5\xabr\xc4\x97 naudotoja \xe2\x80\x9eAmandaGray91\xe2\x80\x9c, ta\xc4\x8diau v\xc4\x97liau straipsnis buvo sutvarkytas pagal Vikipedijos standartus ir taisykles._NEWLINE_Facebook tinkle puslapis \xe2\x80\x9eLouisiana News\xe2\x80\x9c paskelb\xc4\x97 \xc5\xa1i\xc4\x85 apgauling\xc4\x85 naujien\xc4\x85 ir sulauk\xc4\x97 vir\xc5\xa1 6000 \xe2\x80\x9epatinka\xe2\x80\x9c paspaudim\xc5\xb3._NEWLINE_Youtube puslapyje buvo patalpintas vaizdo \xc4\xafra\xc5\xa1as, kuriame teigiama, kad ISIS prisiima atsakomyb\xc4\x99 u\xc5\xbe sprogimus.\n_START_SECTION_\n\xc4\xaevykio tyrimas\n_START_PARAGRAPH_\n\xc5\xa0\xc4\xaf \xc4\xafvyk\xc4\xaf i\xc5\xa1tyr\xc4\x97 JAV privati bendrov\xc4\x97 \xe2\x80\x9eBetaworks\xe2\x80\x9c. Tyrime teigiama, kad visa apgavyst\xc4\x97 buvo vykdoma i\xc5\xa1 Rusijos teritorijos ir netapo \xc4\xaftikinama d\xc4\x97l to, kad buvo naudojamos padirbtos tapatyb\xc4\x97s ir buvo ma\xc5\xbeai tikr\xc5\xb3 fakt\xc5\xb3._NEWLINE_2015\xc2\xa0m. bir\xc5\xbeel\xc4\xaf internetinis \xc5\xbeurnalas \xe2\x80\x9eThe New York Times Magazine\xe2\x80\x9c i\xc5\xa1leido didel\xc4\xaf tyrim\xc4\x85 apie \xc5\xa1\xc4\xaf \xc4\xafvyk\xc4\xaf. Tyrimo i\xc5\xa1vadose teigiama, kad tai buvo gerai koordinuota dezinformacijos kampanija, kuri\xc4\x85 platino Rusijos propagandos skleidimo institutas \xe2\x80\x9eInternet Research Agency\xe2\x80\x9c. Manoma, kad \xc5\xa1\xc4\xaf institut\xc4\x85 finansuoja Rusijos vyriausyb\xc4\x97 ar jai pavald\xc5\xbeios institucijos.'